Yksi kilpailija joutui perumaan osallistumisensa kokonaan, kun hänen kuumeensa nousi semifinaaliaamuna yli 39 asteen.
- Osallistun varmasti ensi vuonna uudestaan, hän viestitti sairasvuoteeltaan.
Myös Sara Aropaasi ja Milla Tuori taistelivat flunssaa vastaan. Saralle nousi kuume viikonlopun kuvauspäivän aikana. New Yorkissa mallin töitä tehnyt Milla palasi Suomeen päivää ennen semifinaalia. Hänelle nousi kuumetta semifinaalin jälkeisenä yönä.
Ensi viikonloppuna selviää, ketkä kolme tyttöä tuomaristo valitsee Janina F -kilpailun finaaliin. Tuomariston työ ei ole helppo, mutta onneksi heillä on käytössään paljon tietoa tytöistä.
Semifinaalipäivänä kilpailijat vietiin valokuvaaja Janne Mikkilän studiolle. Kaikki kilpailijat pääsivät vuorollaan kymmeneksi minuutiksi Jannen valokuvattavaksi. Janne ei juuri antanut tytöille ohjeita, vaan jokainen sai poseerata niin kuin parhaaksi näki.
Rajallinen aika ja kilpailujännitys erottelevat jyvät akanoista. Kuvausten jälkeen kilpailijat joutuivat tuomariston tentattavaksi.
Kilpailua Ilta-Sanomien kanssa järjestävän Janina Fryn lisäksi tuomaristoon kuuluvat mallimamma Laila Snellman, malli Suvi Tiilikainen, Janne Mikkilä sekä Janina F -tuotteita myyvän Tokmanni-konsernin markkinointipäällikköTimo Koskelin.
Haastattelun lisäksi kilpailijat joutuivat pyörähtelemään tuomariston edessä bikineissä, jotta ammattilaisraati pystyi arvioimaan heidän vartaloitaan ja liikkumistaan.
Lukijoiden suosikkimalli palkitaan arvokkaalla RVB-kauneushoitolan tuote- ja hoitopaketilla.
Koko kisan voittajasta tulee ensi kesän Janina F -rantamalliston keulakuva. Hän nettoaa 10000 euroa ja pääsee kuvausmatkalle Floridan aurinkoon. Voittaja ratkeaa tammikuussa.